Bank flytter filial ind på 4. sal i Pakhusene, og i stueetagen kommer der mad på bordet.

Annonce

Omkring 1. april næste år får Aarhus Ø en bank.

Her rykker BankNordik ind på 4. sal i Pakhusene med sin århusianske filial - suppleret med en hæveautomat i stueplan. Den bliver den første af slagsen i havnebydelen. Banken har i dag sit århusianske domicil på Åboulevarden.

»Aarhus Ø er et spændende sted, og Pakhusene er et spændende hus med gode tanker omkring fællesskab mellem de forskellige lejere,« siger filialdirektør Michael Simonsen og fortsætter:

»Aarhus Ø er også interessant, fordi der efterhånden bor mange mennesker, som vi selvfølgelig kunne tænke os at få som privatkunder.«

Filialen i Aarhus er en af BankNordiks i alt 12 afdelinger i Danmark.

Kunderne kommer i dag primært i banken for at få rådgivning om større ting som boligkøb, investeringer og pension. Og så er det ikke afgørende, om adressen er i stueplan på en strøggade eller på 4. sal på Aarhus Ø.

Bank er rådgivning

»Vi flytter til Aarhus Ø med omkring 10 rådgivere. Flytningen og de nye lokaler er med til at understøtte den efterspørgsel for mere rådgivning og mindre ekspedition, som vi oplever fra vores kunder. Flytningen er derfor en del af vores strategi om at investere i tiltag, som understøtter en moderne og fremtidssikret bank med fokus på kundernes behov,« siger Michael Simonsen.

Han lægger vægt på, at der ved Pakhusene bliver gode p-forhold for kunderne.

Annonce

Mad på Aarhus Ø

Og så til bankekødet.

Nogle vil nok føle sig godt gennembankede i kødet efter en tur i maskinerne hos Seier Fitness, der åbner i stueplan i Pakhusene 1. februar.

Men i stueplan kan der også i mere bogstavelig forstand komme bankekød på menuen, når Martin Ib 1. februar flytter indenfor med MIB Pakhusene - et frokoststed for medarbejderne i den ni etager høje kontorbygning, med et lille madmarked for bydelens beboere og med selskabslokaler til konfirmationer, bryllupper og events.

Byudvikler Rune Kilden, der sammen med ejendomsselskabet Domis står bag Pakhusene, forventer at kunne melde udsolgt i det første af de planlagte tre erhvervspakhuse om få uger.

»Omkring 80 procent er lejet ud nu. Jeg forventer, at vi har aftaler på plads med lejere til de sidste 20 procent i løbet af et par uger,« siger Rune Kilden.

Med sin blanding af boliger og erhverv er Pakhusene indtil videre det eneste erhvervsbyggeri på Aarhus Ø.

»Pakhusene er med til at drive udviklingen frem mod at forvandle Aarhus Ø til en fuldt funktionel bydel. Med fitness og mad i stueplan yder vi et bidrag til at skabe en klassisk bydel. En bank er også et væsentligt element i en bydel, og det er sjovt, at BankNordik har haft mod til at lave en moderne filial på 4. sal,« siger Rune Kilden.

Nedenfor har vi lavet et interaktivt kort, som kan give et overblik over de mange byggeprojekter på havnedelen.